Document ID: 32013R1274

Title and Content:
ΚΑΝΟΝΙΣΜΌΣ (ΕΕ) αριθ. 1274/2013 ΤΗΣ ΕΠΙΤΡΟΠΉΣ της 6ης Δεκεμβρίου 2013 για την τροποποίηση και τη διόρθωση των παραρτημάτων II και III του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου και του παραρτήματος του κανονισμού (ΕΕ) αριθ. 231/2012 της Επιτροπής όσον αφορά ορισμένα πρόσθετα τροφίμων (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, που αφορά τα πρόσθετα τροφίμων (1), και ιδίως το άρθρο 10 παράγραφος 3, το άρθρο 14 και το άρθρο 30 παράγραφος 5, Έχοντας υπόψη τον κανονισμό (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για τη θέσπιση ενιαίας διαδικασίας έγκρισης για τα πρόσθετα τροφίμων, τα ένζυμα τροφίμων και τις αρωματικές ύλες τροφίμων (2), και ιδίως το άρθρο 7 παράγραφος 5, Εκτιμώντας τα ακόλουθα: (1) Το παράρτημα II του κανονισμού (ΕΚ) αριθ. 1333/2008 θεσπίζει ενωσιακό κατάλογο προσθέτων τροφίμων που εγκρίνονται για χρήση σε τρόφιμα και καθορίζει τους όρους χρήσης τους. (2) Το παράρτημα III του κανονισμού (ΕΚ) αριθ. 1333/2008 θεσπίζει ενωσιακό κατάλογο προσθέτων τροφίμων που εγκρίνονται για χρήση σε πρόσθετα τροφίμων, ένζυμα τροφίμων, αρωματικές ύλες, θρεπτικές ουσίες και καθορίζει τους όρους χρήσης τους. (3) Ο κανονισμός (ΕΕ) αριθ. 231/2012 της Επιτροπής (3) θεσπίζει προδιαγραφές για τα πρόσθετα τροφίμων που αναφέρονται στα παραρτήματα II και III του κανονισμού (ΕΚ) αριθ. 1333/2008. (4) Οι εν λόγω κατάλογοι μπορούν να επικαιροποιηθούν σύμφωνα με την κοινή διαδικασία που αναφέρεται στο άρθρο 3 παράγραφος 1 του κανονισμού (ΕΚ) αριθ. 1331/2008, είτε με πρωτοβουλία της Επιτροπής είτε κατόπιν αίτησης. (5) Κατά την επικαιροποίηση των προδιαγραφών, είναι αναγκαίο να λαμβάνονται υπόψη οι προδιαγραφές και οι αναλυτικές τεχνικές για τα πρόσθετα τροφίμων όπως αναφέρονται στην κοινή επιτροπή εμπειρογνωμόνων των FAO/ΠΟΥ σχετικά με τις προδιαγραφές για πρόσθετα τροφίμων που εκδίδονται από την επιτροπή του Codex Alimentarius και το διεθνές σύστημα αναγνωριστικής αρίθμησης για τα πρόσθετα τροφίμων, δηλαδή την ονομασία INS (4). (6) Η εγκεκριμένη επί του παρόντος χρωστική τροφίμων «λαμπρό μαύρο BN, Μαύρο PN» (E 151) θα πρέπει να μετονομασθεί «λαμπρό μαύρο PN» τόσο στον ενωσιακό κατάλογο προσθέτων τροφίμων που εγκρίνονται για χρήση σε τρόφιμα και των όρων χρήσης τους, όσο και στις προδιαγραφές για το εν λόγω πρόσθετο για λόγους σαφήνειας και για να ευθυγραμμιστεί με την καταχωρισμένη ονομασία στην INS. (7) Επί του παρόντος, ο ορισμός του προσθέτου τροφίμων καροτένια από φύκη [E 160a (iv)] στις προδιαγραφές είναι «Μείγματα καροτένιων παράγονται επίσης από ποικιλίες των φυκών Dunaliella salina, που φύονται σε μεγάλες αλμυρές λίμνες στην Whyalla της νότιας Αυστραλίας […]», με αναφορά σε συγκεκριμένη τοποθεσία όπου καλλιεργούνται τα φύκη, δηλαδή τη Whyalla. Ωστόσο, τα τελευταία χρόνια, η παγκόσμια ζήτηση σε καροτένια από φύκη έχει αυξηθεί και έχουν καθοριστεί περαιτέρω αλμυρές λίμνες στην Αυστραλία και σε άλλες χώρες. Δεν υπάρχει αναφορά ή περιορισμός όσον αφορά την (τις) τοποθεσία(-ες) όπου καλλιεργείται το Dunaliella salina στις προδιαγραφές για τα καροτένια από φύκη της σημερινής «κοινής επιτροπής εμπειρογνωμόνων των FAO/ΠΟΥ για τα πρόσθετα τροφίμων» (5) ούτε στη γνώμη της Ευρωπαϊκής Αρχής για την Ασφάλεια των Τροφίμων σχετικά με την επαναξιολόγηση των μειγμάτων καροτενίων [E 160α i)] και του β-καροτένιου [E 160a (ii)] ως προσθέτων τροφίμων (6). Ως εκ τούτου, για να αποφευχθεί η διαταραχή της αγοράς, θα πρέπει να τροποποιηθεί η περιγραφή των καροτενίων από φύκη [E 160a (iv)] στις προδιαγραφές. (8) Ο κανονισμός (ΕΕ) αριθ. 231/2012 περιέχει σφάλματα στις προδιαγραφές για το όξινο θειώδες ασβέστιο (E 227) και το όξινο θειώδες κάλιο (E 228). Τα σφάλματα αυτά θα πρέπει να διορθωθούν. (9) Ο κανονισμός (ΕΕ) αριθ. 231/2012 καθορίζει προδιαγραφές και για τη μικροκρυσταλλική κυτταρίνη [Ε 460 (i))] όπου το πρόσθετο τροφίμων ονομάζεται επίσης και πηκτή κυτταρίνης. Από την εποχή που ο Codex Alimentarius επέλεξε διπλή ονομασία για τη μικροκρυσταλλική κυτταρίνη [Ε 460 (i)], η ονομασία της INS είναι «Μικροκρυσταλλική κυτταρίνη (πηκτή κυτταρίνης)». Λαμβανομένης υπόψη της παρελθούσας πρακτικής (7) και με σκοπό την εξασφάλιση συνέχειας και την αποτροπή της διαταραχής του εμπορίου, θα πρέπει να εγκριθεί για το εν λόγω πρόσθετο τροφίμων [E 460 (i)] η διπλή ονομασία, μικροκρυσταλλική κυτταρίνη, πηκτή κυτταρίνης. Συνεπώς, η ονομασία «πηκτή κυτταρίνης» θα πρέπει να διαγραφεί από την εγγραφή «Συνώνυμα» στις προδιαγραφές για το εν λόγω πρόσθετο τροφίμων και η ονομασία του θα πρέπει να τροποποιηθεί αναλόγως στο παράρτημα II του κανονισμού (ΕΚ) αριθ. 1333/2008. (10) Το πρόσθετο τροφίμων «καρβοξυμεθυλοκυτταρίνη, άλας με νάτριο της καρβοξυμεθυλοκυτταρίνης, κόμμι κυτταρίνης» (E 466) θα πρέπει να μετονομασθεί «άλας με νάτριο της καρβοξυμεθυλοκυτταρίνη, κόμμι κυτταρίνης» στον κατάλογο της Ένωσης για τα πρόσθετα τροφίμων που αναφέρονται στα παραρτήματα II και ΙΙΙ του κανονισμού (ΕΚ) αριθ. 1333/2008 και στις προδιαγραφές για το πρόσθετο αυτό για λόγους σαφήνειας και για να ευθυγραμμιστεί με την καταχωρισμένη ονομασία στην INS. (11) Σύμφωνα με το άρθρο 3 παράγραφος 2 του κανονισμού (ΕΚ) αριθ. 1331/2008, η Επιτροπή πρέπει να ζητεί τη γνωμοδότηση της Ευρωπαϊκής Αρχής για την Ασφάλεια των Τροφίμων (στο εξής «η Αρχή») για τις επικαιροποιήσεις του ενωσιακού καταλόγου προσθέτων τροφίμων, ο οποίος περιλαμβάνεται στα παραρτήματα II και ΙΙΙ του κανονισμού (ΕΚ) αριθ. 1333/2008, εκτός εάν οι επικαιροποιήσεις αυτές δεν ενδέχεται να έχουν επίδραση στην ανθρώπινη υγεία. Δεδομένου ότι οι επικαιροποιήσεις των ενωσιακών καταλόγων που αναφέρονται πιο πάνω, δεν ενδέχεται να έχουν επίδραση στην ανθρώπινη υγεία, δεν είναι αναγκαίο να ζητηθεί η γνώμη της Αρχής. (12) Ως εκ τούτου, ο κανονισμός (ΕΚ) αριθ. 1333/2008 και ο κανονισμός (ΕΕ) αριθ. 231/2012 θα πρέπει να τροποποιηθούν και να διορθωθούν αναλόγως. (13) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τα παραρτήματα II και III του κανονισμού (ΕΚ) αριθ. 1333/2008 τροποποιούνται σύμφωνα με το παράρτημα I του παρόντος κανονισμού. Άρθρο 2 Το παράρτημα του κανονισμού (ΕΕ) αριθ. 231/2012 τροποποιείται σύμφωνα με το παράρτημα II του παρόντος κανονισμού. Άρθρο 3 Τα πρόσθετα τροφίμων «Λαμπρό μαύρο BN, Μαύρο PN» (E 151) ή «καρβοξυμεθυλοκυτταρίνη, άλας νατρίου της καρβοξυμεθυλοκυτταρίνης, κόμμι κυτταρίνης» (E 466) και τρόφιμα που περιέχουν τα εν λόγω πρόσθετα τροφίμων, τα οποία επισημαίνονται ή διατίθενται στην αγορά μέχρι και είκοσι τέσσερις μήνες μετά την έναρξη ισχύος του παρόντος κανονισμού και τα οποία δεν συμμορφώνονται με τις απαιτήσεις του παρόντος κανονισμού, μπορούν να διατίθενται στο εμπόριο μέχρι εξαντλήσεως των αποθεμάτων. Άρθρο 4 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 6 Δεκεμβρίου 2013.

Classification Labels:
1934
311
710
668

Label Descriptions:
{"1934": "Πολιτική για την υγεία", "311": "ΥΓΕΙΑ", "710": "Τρόφιμα", "668": "ΑΓΟΡΑΝΟΜΙΚΗ ΝΟΜΟΘΕΣΙΑ"}

EuroVoc IDs (Original): 13
2479
6052
2735
1268

EuroVoc IDs (Expanded): 13
2479
6052
2735
1268

Dataset Source: meu

Split: test